SKRIFTLIG FORESPØRGSEL E-2166/01

af Glenys Kinnock (PSE) til Kommissionen

(19. juli 2001)

Om: Retsforfølgning af korrupte virksomheder

Er Kommissionen klar over, at regeringen i Lesotho i et forsøg på at bekæmpe korruption fra oversøiske selskabers side inden længe indleder retssager mod en række britiske, canadiske og sydafrikanske virksomheder, der er anklaget for at have bestukket lokale embedsmænd for at sikre sig kontrakter?

Kan Kommissionen oplyse, om den har planer om at følge dette eksempel og slå ned på europæiske firmaers bestikkelse af udenlandske embedsmænd?

Svar afgivet på Kommissionens vegne af Poul Nielson

(11. oktober 2001)

Kommissionen er ganske klar over, at Lesothos regering forsøger at bekæmpe korruption fra udenlandske og lokale selskabers side. Den 3. december 1999 rejste Lesothos statsadvokat tiltale mod 19 enkeltpersoner, konsortier og firmaer af canadisk, fransk, tysk, lesothisk, panamansk, sydafrikansk, svensk, schweizisk og britisk oprindelse samt to multinationale konsortier for at have deltaget eller været involveret i bestikkelse.

I artikel 9, stk. 3, i Cotonou-aftalen mellem staterne i Afrika, Vestindien og Stillehavet og Fællesskabet (AVS-EF) fastsættes det, at god regeringsførelse udgør et grundlæggende element, som er ledende for parternes interne og eksterne politik. Desuden omhandler artikel 97 direkte spørgsmålet om korruption. Kommissionen følger derfor nøje både den lesothiske regerings tiltag og andre lignende aktioner.

Kommissionen er via sin delegation i Lesotho blevet holdt og holdes fortsat fuldt ud orienteret af regeringen om procedurerne i retssagen, som ikke forventes afsluttet før udgangen af 2002.

Det Europæiske Kontor for Bekæmpelse af Svig (OLAF) er blevet underrettet om sagen.

Kommissionen har sammen med Den Europæiske Investeringsbank sendt et stærkt revisionshold til Lesotho; dets foreløbige rapport vedrørende Kommissionen blev modtaget i marts 2001 og sammen med OLAF og revisorerne drøftet i maj 2001. Rapportudkastet skulle efter dette møde omredigeres betydeligt og kompletteres. Der blev i slutningen af juli 2001 forelagt et nyt udkast med henblik på Kommissionens godkendelse.

Kommissionen har bidraget til det internationale arbejde, der er iværksat af Europarådet og Organisationen for Økonomisk Samarbejde og Udvikling (OECD) vedrørende sanktioner mod aktiv og passiv bestikkelse, og, i det omfang det har været nødvendigt, kompletteret de internationale konventioner med specifikke instrumenter. Bl.a. vedtog den i 1998 en fælles aktion om bestikkelse i den private sektor, hvori det kræves, at medlemsstaterne sikrer, at såvel aktiv som passiv korruption af en person med henblik på at få vedkommende til at tilsidesætte sine pligter kan straffes med strafferetlige sanktioner, der er effektive, står i et rimeligt forhold til overtrædelsen og har en afskrækkende virkning.

Kommissionen er også aktivt involveret i de indledende drøftelser om en fremtidig FN-konvention om korruption og agter at bidrage til forhandlingerne, som starter ved årets udgang, om de elementer i den fremtidige konvention, der vil kunne berøre EF's forskrifter.

Kommissionen benytter på internationale konferencer som f.eks. Global Forum on Fighting Corruption og andre internationale konferencer lejligheden til at understrege, at det er nødvendigt med en fælles indsats for at bekæmpe korruptionen, og støtter i Balkan- og kandidatlandene en række initiativer og projekter for korruptionsbekæmpelse.